Coba ceritain soal Balé Kota Sukabumi dalam bahasa sunda

Balé Kota Sukabumi nyaéta tempat atawa kantorna wali kota Sukabumi. Dumasar kana sajarahna, Kota Sukabumi ditetepkeun jadi hiji wilayah di Jawa Kulon 1 April 1914. Nanging, teu boga kantor mandiri anu répréséntatif. Salasahiji alesanana nyaéta teu boga anggaran pikeun ngawangun gedong pamaréntahan. Ampir dua puluh taun, Kota Sukabumi teu boga kantor sekretariat daérah anu mandiri. Pikeun ngajalankeun program pamaréntahan, Déwan Kota ngilu di salasahiji rohangan di Afdelingsbank, anu kiwari lokasina deukeut jeung kantor Bank Mandiri. Kagiatan rapat mimiti di éta tempat dilaksanakeun di 29 April 1914. Kurang leuwih opat taun kagiatan pamaréntahan ngilu di Afdelingsbank. Tuluy, pindah deui ka gedong urut sakola anu kiwari lokasina deukeut jeung Mapolrés Sukabumi Kota. Lantaran Kota Sukabumi, teu boga kantor pamaréntahan anu mandiri, status wilayahna pernah rék dicabut ditaun 1924, nanging lantaran loba nu nyawad éta usulan ahirna ditolak.

Walikota Mimiti jeung Lie Ek Tong

Taun 1925, G.F. Rambonnet kapilih jadi wali Kota mimiti di Kota Sukabumi. Oktober 1925, pikeun ngajalankeun sistem pamaréntahan, Pamaréntah Kota Sukabumi nyéwa tempat, anu pernahna di Tjikoleweg No. 23. Lie Ek Tong mangrupakeun pangusaha Tionghoa anu miboga éta tempat. Kagiatan operasional anu aya patalina jeung pamaréntahan mulai aktif di éta tempat. Éta tempat téh dingaranan Balé Kota atawa door de Gemeente Sukabumi Gebruikt als Gemeentehuis. Balé Kota ogé mindeng dipaké pikeun tempat ibadah Jemaat Gereja Reformasi, lantaran nalika harita jemaat garéja masih kénéh hésé néangan tempat pikeun ibadah. Ku kituna, Wali kota G.F. Rambonnet méré solusi, yén Balé Kota sementara gaé dijadikeun tempat pikeun ibadah, sedengkeun kantor pikeun Wali Kota G.F. Rambonnet pindah di salasahiji imah Lie Ek Tong di Cikoleweg Nomor 15.

Taun 1932 aya résési ékonomi, anu ngalantarankeun pangusaha Lie Ek Tong bangkrut. Lantaran pangabutuh anu makin réa, ahirna wangunan anu dijadikeun Balé Kota Sukabumi ahirna dijual ka Pamaréntah Sukabumi kalawan harga 12.600 Gulden.

Eugene Knaud: the right man in the right place

Eugene Knaud mangrupakeun arsiték ti Surabaya anu miboga pangalaman gawé dua puluh taun leuwih. Karya-karyana di antarana pangwangunan Palabuan Surabaya, wangungan-wangunan Aniem jeung proyék torowongan Merawa, nepi ka proyék pangwangunan karéta api. Méi 1920, G.F Rambonnet ngirim télégram ka Eugene Knaud sangkan bisa mantuan pangwangunan di Kota Sukabumi.

Eugene Knaud kapapancénan pikeun ngarancang Balé Kota Sukabumi, anu miboga konsép art deco sarta nyokot konsép has suhunan Sunda Julang Ngapak. Eugene Knaud gawé bareng jeung mandor utama ngaranna Atmosoejono jeung mandor Djudin. 22 Fébruari 1934, wali kota Sukabumi G.F Rambonnet ngaresmikeun Balé Kota Sukabumi.